ועדת המשנה לתחבורה ציבורית, כנסת 20, פרוטוקול מספר 5, 2015-12-22 08:30

דב חנין: אני מתכבד לפתוח את ישיבת ועדת המשנה של ועדת הכלכלה שעוסקת בענייני תחבורה ציבורית.

דב חנין: סדר היום שלנו הוא השביתה בחברת סופרבוס.

דב חנין: אנחנו מקיימים את הדיון הזה בצורה דחופה, קודם כל מכיוון שהמשבר שמתמשך בחברה פוגע.

דב חנין: הוא פוגע כמובן גם בעובדים, אבל מבחינתנו הוא פוגע גם בתחבורה הציבורית ובנוסעי התחבורה הציבורית.

דב חנין: אנחנו קיימנו לא מזמן דיון מקיף בוועדת המשנה לתחבורה ציבורית בעניין מעמדם וזכויותיהם של הנהגים ובסיכום הדיון הבנו שהנהגים בתחבורה הציבורית הם חלק מאוד מרכזי מהמערכת הזאת שנקראת תחבורה ציבורית.

דב חנין: ראינו ושמענו טענות מאוד קשות על תנאים בלתי אפשריים בהם עובדים הנהגים בתחבורה הציבורית, תנאים בלתי אפשריים שהם פוגעים בנהגים, פוגעים בזכויות הבסיסיות שלהם ובסופו של דבר פוגעים גם בתחבורה הציבורית.

דב חנין: אם תנאי הנהגים בתחבורה הציבורית אינם הוגנים, אם דברים מינימליים ואלמנטריים אינם מובטחים לנהגים, התוצאה היא שאנשים בסופו של דבר לא ירצו להיות נהגים בתחבורה הציבורית וזה מחזק את המשבר שאנחנו רואים של מחסור מאוד מאוד גדול בנהגים בתחבורה הציבורית בכל רחבי הארץ, משבר שהוא היום אחד החסמים המשמעותיים ביותר והמהותיים ביותר שקיימים בפני פיתוח תחום התחבורה הציבורית בארץ.

דב חנין: לכן אני חשבתי שאחד דברים הדחופים שאנחנו צריכים לטפל בהם זה שיפור דרמטי במצבם של הנהגים בתחבורה הציבורית.

דב חנין: בעקבות אותו דיון אנחנו פנינו למשרד התחבורה ולמשרד הכלכלה במכתבים ובהם דרשנו שינויים מרחיקי לכת במעמדם ובזכויותיהם של נהגי התחבורה הציבורית.

דב חנין: אנחנו עדיין לא קיבלנו תשובות מקיפות ומספיק רציניות על הפניות שלנו ובמצב רגיל לא היינו מקיימים דיון נוסף על נהגי תחבורה ציבורית אלמלא הגיעו אלינו הידיעות על המשבר המתמשך בחברת סופרבוס וכל מה שכרוך בסיפור הזה.

דב חנין: חשבתי שראוי שוועדת המשנה תתכנס כדי לשמוע וכדי לראות מה אנחנו יכולים לעשות כדי לקדם את הדברים מהמקום בו הם נמצאים כרגע.

דב חנין: מסגרת הזמן שלנו היא מאוד קצרה.

דב חנין: הדיון הזה לא יהיה דיון חוזר על כל הבעיות שקיימות של נהגים בתחבורה הציבורית כי עשינו את הדיון הזה אבל אני כן ארצה לשמוע על המשבר כרגע, על הדרישות העיקריות של הנהגים בסופרבוס, על מצב הדברים בשטח ואולי נבקש ממך, אסף בונדי, אתה רכז ענף התחבורה בארגון כוח לעובדים שמלווה את ההתארגנות של העובדים בסופרבוס, לפתוח בכמה מלים ואחר כך אנחנו ניתן לנציגי ועד העובדים לדבר.

<אסף בונדי: תודה רבה כבוד יושב ראש הוועדה.

<אסף בונדי: קודם כל, אנחנו מודים לך מאוד על שכינסת את הוועדה בהתרעה כזאת.

<אסף בונדי: המשבר בסופרבוס אכן משבר מאוד חריף.

<אסף בונדי: גם אלינו, אני מניח שגם לוועדה וגם לגורמים אחרים, מגיעות המון תלונות מנוסעים עקב העיצומים והשיבושים בעבודה בחברה בשבועות האחרונים.

<אסף בונדי: אנחנו כאן על מנת לבקש מהוועדה את עזרתה ואת התערבותה במשבר הזה כי המשבר הזה חריף והפעילות של הנהלת החברה היא פעילות בוטה, נוגדת את החוק ואפילו אוסיף ואומר עבריינית.

<אסף בונדי: הנהלת החברה קיבלה מאתנו לפני למעלה מחודשיים הודעת יציגות אחרי שהצטרפו לשורותינו כחמישים אחוזים מעובדי החברה שרוצים לשפר את התנאים שלהם, לשפר את סידורי העבודה שלהם, לשפר את שכרם, לשפר את התנאים הסוציאליים שלהם ולשפר את המצב החברתי בתוך החברה.

<אסף בונדי: לצערנו מאז הודעת היציגות, ההנהלה פועלת בכל דרך- ונציגי הוועד יפרטו על זה - על מנת לפגוע בהתארגנות העובדים בדרכים שונות ומשונות.

<אסף בונדי: אני מניח שכבר שמעתם על זה בעבר.

<אסף בונדי: ההנהלה מתנכלת לנציגי עובדים, ההנהלה פוגעת בסידורי העבודה של נהגים החברים בכוח לעובדים, במקום לציית להוראות חוק הסכמים קיבוציים ולהכיר ביציגות ולפתוח במשא ומתן, ההנהלה מתעלמת וממסמסת.

<אסף בונדי: לא זאת בלבד אלא שההנהלה מתערבת התערבות גסה בבחירת ארגון העובדים בחברה ומסייעת – ונציגי העובדים בוודאי יוכלו לפרט על זה עוד מעט – לארגון אחר, ההסתדרות הכללית החדשה, להיכנס לתוך החברה ולשאוף למעמד של ארגון יציג וכל זאת בזמן מאבק להכרה ביציגות.

<אסף בונדי: בשבועות האחרונים, אחרי הודעה חוקית על סכסוך עבודה, אנחנו מנהלים צעדים ארגוניים, שביתות, כאשר השביתה האחרונה הייתה ביום ראשון האחרון, ממש לפני יומיים, שביתה שהקיפה מעל שישים אחוזים מהתחבורה הציבורית בחברה.

<אסף בונדי: במקביל ההסתדרות הכללית, בסיוע של הנהלת החברה, פשוט מקבלת שטיח אדם.

<אסף בונדי: פורסים לפניה שטיח אדום בסיוע של מנהלי סניפים וסדרנים על מנת שהיא תייצג את העובדים ולא הארגון שהעובדים בחרו בו.

<אסף בונדי: אנחנו מבקשים מהוועדה שני דברים מאוד מאוד פשוטים.

<אסף בונדי: האחד, להורות להנהלה למלא את דרישות החוק והדין ולהפסיק לפגוע בעובדים שחברים בכוח לעובדים ובנציגי עובדים.

<אסף בונדי: דבר שני, אנחנו מבקשים מהוועדה להורות להנהלת החברה להפסיק להתערב בבחירת הארגון היציג בחברת סופרבוס.

<אסף בונדי: משפט סיום.

<אסף בונדי: במהלך השבועות האחרונים אנחנו פוגשים יום יום את מנכ"ל החברה אייל וקס ואת הבעלים אלי בליליוס.

<אסף בונדי: אנחנו מסתובבים כבר ב-4:00 לפנות בוקר בחניונים של החברה ובתחנות המרכזיות השונות.

<אסף בונדי: לצערנו הם לא מצאו לנכון להגיע לכאן בעצמים אלא הם שלחו לכאן נציג שאני לא יודע אם מי מהעובדים מכיר אותו, הוא מנהל שיווק – ואל תיפגע, זה לא באופן אישי כמובן – וזה תמוה בעיני שהנהלת החברה לא מוצאת לנכון לכבד את הוועדה, לכבד את המעמד ולהגיע לכאן בעצמה על מנת לתת תשובות ולהתעמת עם המציאות.

<אסף בונדי: אני חושב שזה חמור מאוד.

<אסף בונדי: תודה רבה.

דב חנין: תודה.

דב חנין: כדי להשכיל אותנו, אני רוצה לשאול.

דב חנין: חברת סופרבוס פועלת בתחום התחבורה הציבורית, באיזה אזורים?

דב חנין: מה הם האשכולות שלה?

<אסף בונדי: חברת סופרבוס פועלת באשכול בית שמש ופרוזדור ירושלים ובנוסף היא נכנסה לפני כשנה להפעיל את אשכול העמקים, שזה עפולה, יקנעם, טבריה ויישובי הסביבה לרבות מגדל העמק, בית שאן, דלית אל כרמל, עוספייה ואחרים.

דב חנין: המשבר שאדוני מתאר נמצא בשני האשכולות האלה.

<אסף בונדי: נכון מאוד.

דב חנין: תודה לך.

דב חנין: אני רוצה לבקש ממר אהרון שובש.

דב חנין: בוקר טוב אדוני.

דב חנין: אתה נציג ועד העובדים.

<אהרון שובש: אני נציג ועד העובדים.

<אהרון שובש: לפני שלושה חודשים התחלתי להחתים נהגים וכמעט כל הסניפים מכירים אותי.

<אהרון שובש: החתמנו כמעט 400 נהגים.

דב חנין: כמה נהגים יש בסך הכול?

<אהרון שובש: בסביבות ה-700 נהגים.

<אהרון שובש: 650-700.

דב חנין: והחתמתם כ-400 נהגים.

<אהרון שובש: הגשנו 314 טפסים וזה היה מספיק.

דב חנין: אני מבין שהגשתם את הטפסים האלה ב-22 לאוקטובר.

<אהרון שובש: כן.

דב חנין: מה הייתה התגובה כאשר הגשתם את הטפסים האלה?

<אהרון שובש: התגובה – התהפכו נגדנו כולם.

<אהרון שובש: פתאום אנחנו עובדים שבע שעות, ואלה שלא חתמו עובדים 12 שעות, 13 שעות.

<אהרון שובש: הבאתי לכאן את הניירות עם הסידורים, כך שתוכלו לראות את סידור העבודה שלי שהוא שבע שעות ואחד שחתום בהסתדרות עובד 12 שעות.

דב חנין: כמה שעות עבדת קודם לכן?

<אהרון שובש: הייתי עובד תשע שעות סידור בוקר ותשע שעות סידור ערב.

<אהרון שובש: עכשיו הבוקר שלי הוא שבע שעות והערב שלי אותו הדבר.

<אהרון שובש: אני לא מגיע ליום עבודה שזה 8.60.

<אהרון שובש: יש לי כאן סידור של נהג שחתום להנהלה, לא להסתדרות אפילו, והוא עובד 13 שעות דבר שהוא בכלל לא חוקי.

<אהרון שובש: הוא מתחיל בשעה 6:00 בבוקר, בשעה 6:10 הוא יוצא ממחנה נאורה וכשהוא מגיע, ההגדרה שלו עד שעה 7:00.

<אהרון שובש: זה 13 שעות נטו.

<קריאה: זה לא חוקי.

<אהרון שובש: עם הפסקות אבל זה לא פיצול ולא כלום.

<קריאה: בכל זאת זה נוגד את החוק.

<אסף בונדי: אציין שזה בניגוד להוראות תקנה 168(א) לתקנות התעבורה.

<אהרון שובש: בקיצור, אני ראיתי סדרנים, מנהלי סניפים, בעיניים שלי, שמכניסים נהגים אחד-אחד ומחתימים להסתדרות.

<אהרון שובש: תוך שבוע החתימו מאתיים ומשהו טפסים.

<אהרון שובש: 299 טפסים.

<אהרון שובש: תוך שבוע.

<אהרון שובש: אנחנו מסתובבים, כל הנציגים, כבר שלושה חודשים וחורשים את השטח בשביל להחתים נהגים ומשכנעים, והם תוך שבוע החתימו ופתאום יש להם.

<אהרון שובש: הם עושים את זה עם איומים או עם סידורים טובים.

<אהרון שובש: כך הם החתימו.

<אהרון שובש: נהגים חלשים, מאיימים עליהם שיפטרו אותם ונהגים קצת יותר חזקים, נותנים להם סידורים של 12 שעות בבוקר.

<אהרון שובש: אנחנו עובדים עד 1:00 בלילה והם עובדים מ-5:00 בבוקר עד 4:00 והולכים הביתה.

<אהרון שובש: הם לא רואים ערב.

<אהרון שובש: כל אלה המקושרים קיבלו סידורים טובים ומפחידים את הנהגים.

<אהרון שובש: תוך שבוע הם החתימו כמעט 300 נהגים.

דב חנין: אתה מתאר את ההתארגנות שלכם, את התארגנות הוועד ואת היציגות, אתה יכול להגיד לי באופן כללי מה הדרישות העיקריות שלכם?

דב חנין: כבר העליתם איזה שהן דרישות?

<אהרון שובש: הדרישות, אנחנו יודעים.

<אהרון שובש: הנה, תלושי המשכורת.

<אהרון שובש: הבאתי תלושי משכורת.

<אהרון שובש: הבסיס שלנו הוא 4,500 שקלים.

<אהרון שובש: כל חודש הבסיס משתנה.

דב חנין: מה השכר שלכם לשעה?

<אהרון שובש: 32.70 שקלים, שזה צריך להיות הבסיס בסך 6,070 שקלים.

<עופר בוטל: זה באשכול בצפון.

<עופר בוטל: אנחנו מקבלים 30.90 ברוטו שקלים לשעה.

<אהרון שובש: אבל זה לא משנה.

<אהרון שובש: מסתבר שאנחנו מקבלים 25 שקלים לשעה ולא 32 שקלים ולא כלום כי הבסיס שלי הוא 4,500 שקלים.

<אהרון שובש: זה משתנה.

<אהרון שובש: הפנסיה היא לפי 4,500 ולכן אוטומטית החופש שלי נפגע.

<אהרון שובש: במקום לקבל 0.83 לפי החוק, אני מקבל 0.74.

<אהרון שובש: יש לי כאן שלושה תלושים ואפשר לראות שהכול שונה.

<אהרון שובש: פעם זה 0.62, פעם 0.74 ופעם משהו אחר.

<אהרון שובש: הכול משתנה.

<אהרון שובש: גם מס ההכנסה – הייתי משלם 1,100 שקלים והיום אני משלם 300 שקלים מס הכנסה.

<אהרון שובש: כנראה גם בזה הם חוסכים.

<אהרון שובש: ביטוח לאומי.

<אהרון שובש: אני לא מגיע לאלף שקלים.

<אהרון שובש: כל המסים שהם צריכים לשלם לא מגיעים לאלף שקלים.

<אהרון שובש: יש לי תלושים מחברה אחרת וכל חודש הייתי משלם אלפיים שקלים, 2,200 שקלים, אבל המשכורת שלי הייתה לפי זה, 10,000 שקלים נטו.

<אהרון שובש: כאן לא הגעתי ל-7,000 שקלים ואני עובד שמונה חודשים.

<אהרון שובש: אני מקבל 7,000 שקלים, 7,400 שקלים, 7,900 שקלים אבל קורעים את התחת.

דב חנין: תודה רבה.

דב חנין: עלא.

דב חנין: אם יש לך משהו להוסיף, בבקשה.

<עלא עזאם: כן.

<עלא עזאם: לגבי הנושא הזה של ההתנכלות.

<עלא עזאם: בסניף שלנו בטבריה, למרות השביתה הגדולה שהייתה עד עכשיו, שבתו חמישה או שישה נהגים.

<עלא עזאם: הסיבה לזה היא שהחברה התנכלה שם לעובדים באופן ישיר.

<עלא עזאם: אני אחד הנציגים של הוועד ואני לא הצלחתי להביא אתי עוד בן אדם אחד שיחתים נהגים על הניירות.

<עלא עזאם: כל מי שהצטרף אלי, היו מתנכלים לו באופן מידי ומקבל ארבע שעות או שש שעות עבודה ביום, מאיימים עליו באופן ישיר ואומרים לו שהוא יפגע בפרנסה שלו, שהוא יורק לצלחת ממנה הוא אוכל, שהמטרה של הוועד היא לסחוט מהנהגים כסף, שהחברה תמצא לנכון את הוועד שהיא צריכה ואתם אל תקבעו מי זה ועד אלא יהיה לכם ועד ולכן אל תדאגו אבל לא הוועד הזה.

<עלא עזאם: לא כוח לעובדים.

<עלא עזאם: היא גם גייסה נהגים וצ'יפרה אותם במיוחד בשעות עבודה ושעות ללא עבודה שאלה שעות שהם נמצאים במקום ומהווים רזרבה כך שאם תקרה תקלה, הם יוצאים לעבודה.

<עלא עזאם: בשעות האלה היו מנצלים אותם כדי להסתובב בין הנהגים עם טפסים של הסתדרות ולהחתים אותם להסתדרות וזה בתמיכת מנהל הסניף והסדרנים.

<עלא עזאם: כמובן שהכול נעשה בתוך המשרדים שלהם וזה הכי גרוע.

דב חנין: תודה.

דב חנין: מיכאל.

<מיכאל ואקנין: שלום לכולם ולך יושב ראש הוועדה.

<מיכאל ואקנין: אני מסניף עפולה.

<מיכאל ואקנין: חברתי לארגון לפני כחודש.

<מיכאל ואקנין: התחלנו את המאבק.

<מיכאל ואקנין: לפני תחילת המאבק ישבתי מה-20 במרץ 2014, עת התחלתי לעבוד בחברת סופרבוס, על סידור יום ארוך עם אוטו קבוע שמתחיל ב-7:00 בבוקר ומסיים אותו ב-7:00 בערב.

<מיכאל ואקנין: בחודש האחרון – אני מדבר עלי ועל עוד הרבה נהגים אצלי בסניף – נפגענו מאוד קשה בשכר החודשי ובסידור יום העבודה.

<מיכאל ואקנין: אתמול הגעתי למצב שקיבלתי סידור שמחולק מ-7:00 בבוקר וסיימתי אותו קרוב ל-9:30 בלילה עם שש וחצי שעות עבודה.

<מיכאל ואקנין: יש פגיעה.

<מיכאל ואקנין: יש פגיעה ואני מרגיש את הנקמנות האישית כאן מאחר ואני נציג בוועד.

<מיכאל ואקנין: לפני כן, לפי תקנה 168(א) חרגנו בשעות.

<מיכאל ואקנין: גם 12, גם 13 וגם 14 שעות וגם שעות שינה.

<מיכאל ואקנין: נתנו את כל כולנו למערכת ועשינו זאת במאת האחוזים.

<מיכאל ואקנין: בתקופה האחרונה אנחנו מרגישים מאוד את הפערים.

<מיכאל ואקנין: לגבי התנכלות.

<מיכאל ואקנין: אומרים לי ולנהגים שלי בסניף שאנחנו עובדים שעתי.

<מיכאל ואקנין: אני התחייבתי לסופרבוס והם התחייבו לי שאני עובד במשרה מלאה והחוק אומר שמשרה מלאה היא שמונה וחצי שעות.

<מיכאל ואקנין: ניגשתי אליהם וביקשתי את יום העבודה שמגיע לי.

<מיכאל ואקנין: אני לא מדבר עכשיו על 12 שעות ולא על עשר שעות.

<מיכאל ואקנין: אני צריך להביא משכורת הביתה ואני באתי לעבוד במשרה מלאה.

<מיכאל ואקנין: אם הייתי הולך לעבוד חצי משרה, לא הייתי פונה אליהם.

<מיכאל ואקנין: לא יתכן שאני מגיע והם נותנים לי שש שעות והתשובה שלהם היא שאני עובד שעתי.

<מיכאל ואקנין: עם שעתי, אני לא יכול להתקיים.

<מיכאל ואקנין: המלים האלה יצאו רק בחודש האחרון, בזמן המחאה שלנו, במהלך המאבק.

דב חנין: תודה רבה.

דב חנין: אבי.

<אברהם יעקב: שלום לכולם.

<אברהם יעקב: ברצוני לחזור להיסטוריה.

<אברהם יעקב: אני משנת 2009 בסניף בית שמש.

<אברהם יעקב: יש צירוף מקרים כאשר בדיוק עת הגשנו את הטפסים להנהלה כדי להכיר בוועד, היא הכניסה את ההסתדרות החדשה וזאת אותה הסתדרות שלפני כחמש שנים ניסתה להיכנס ולא הצליחה בגלל התנכלות גם של ההנהלה ואחר כך הבעלים התפאר שהוא קנה אותם בארטיק.

<אברהם יעקב: הפלא ופלא, עכשיו בדיוק הוא דווקא רוצה אותם.

<אברהם יעקב: גם זה משהו מעניין מאוד.

דב חנין: אתה אומר שלפני חמש שנים ההסתדרות ניסתה לארגן ואז הניסיון הזה לא הצליח.

<אברהם יעקב: לא הצליח.

<עופר בוטל: אני חייב לציין שמי שייצג אז את הוועד דרך ההסתדרות היום הוא עורך הדין של מר בליליוס, שי תקן.

<עופר בוטל: אז הוא ייצג את הוועד והוועד בזמנו נכשל.

דב חנין: שי תקן הוא עורך דין של מר בליליוס?

<אסף בונדי: שי תקן מייצג את הנהלת החברה ואת איגוד עובדי התחבורה בהסתדרות הכללית החדשה במקביל.

<אסף בונדי: שי תקן היה זה שייצג את ההסתדרות החדשה במאבק העובדים בשנת 2010 והיום שי תקן מייצג את הנהלת החברה ומסייע לה לשבור את ההתארגנות ו/או להעביר את העובדים להסתדרות הכללית החדשה.

<אסף בונדי: אני חושב שניגוד העניינים כאן זועק לשמים.

<עופר בוטל: לא רק זה אלא אני רוצה לומר דבר נוסף.

<עופר בוטל: היינו בפגישה עם מר שלמה יצחקי ממשרד הכלכלה וכאשר שאל שלמה את בליליוס מדוע בזמנו לא אפשרתם לוועד להתארגן כמו שצריך, ענה לו בליליוס שבזמנו הוועד זייף חתימות, זייף טפסים והתקשרו לאנשים באמצעות הטלפון וחתמו במקומם.

<עופר בוטל: זה בשעה שעורך הדין שלו יושב לידו ואומר לו, מר בליליוס, זה לא מה שעשינו ולא שיקרנו ו לא רימינו.

<עופר בוטל: זאת אומרת, בליליוס בעצמו העיד על עורך הדין שלו שהוא עשה שקר באותה תקופה.

<עופר בוטל: זה דבר שהוא באמת תמוה.

<עופר בוטל: אם הוא באמת עשה דבר כזה, איך אתה נותן לו היום לייצג אותך אם אתה חושב שהוא שקרן ורמאי?

<אברהם יעקב: ולא רק זה אלא איך אתה מקצה לו משאבים?

<אברהם יעקב: אתה מקצה לו משאבים שאנשים על יום עבודה, במקום לעבוד בתחבורה הציבורית בקווים, כל העבודה שלהם היא לעבור בין הסניפים עם רכב של חברה ולהחתים אנשים.

<אברהם יעקב: גם זה משהו מאוד תמוה.

<אברהם יעקב: החברה נותנת משאבים לאנשים כי זה האינטרס שלה, שכאילו ההסתדרות תיכנס.

דב חנין: אתה מספר על 2010 עת היה אותו ניסיון שלא הצליח.

דב חנין: עכשיו אנחנו בסוף 2015.

דב חנין: מ-2010 ועד 2015 היה עוד ניסיון של ההסתדרות או של מישהו לארגן?

<אברהם יעקב: לא.

דב חנין: זאת אומרת, בעצם הפעם הבאה שהיה ניסיון התארגנות אחרי 2010, זאת ההתארגנות שלכם.

<אברהם יעקב: כן.

דב חנין: בעצם ב-22 באוקטובר שולחת מכתב ומודיעה על יציגות.

<אברהם יעקב: נכון.

דב חנין: הבנתי.

דב חנין: בעצם חמש שנים לא קרה כלום ופתאום אחרי שאתם שולחים ומודיעים על יציגות זה קורה.

<אברהם יעקב: כן, אבל החברה הייתה יותר קטנה.

<אברהם יעקב: אני אגיד לך את האמת, המצב בשוק השתנה ואנשים התעוררו ורוצים לקבל את הזכויות שלהם.

דב חנין: בסדר גמור.

דב חנין: אדוני, רצית להוסיף משהו.

<דוד אלל: כן אדוני.

<דוד אלל: תודה שקיבלתם אותנו לישיבה הזאת.

<דוד אלל: אני עובד בחברה כשבע שנים.

<דוד אלל: לפני חמש שנים, עת התארגנו להסתדרות, לוועד, אני הייתי בין אלה.

<דוד אלל: הם ניסו, טרפדו ופסלו אותנו על הסף.

<דוד אלל: אנשים התפטרו, עזבו וגם פיטרו.

<דוד אלל: היום קודם כל אני רואה שההנהלה מזלזלת בכך שלא הגיעה לכאן.

<דוד אלל: היא מזלזלת גם בנו.

<דוד אלל: אני לא יודע אם היא מזלזלת בישיבה הזאת, אבל הם מזלזלים.

<דוד אלל: הם שלחו לכאן נציג שאני לא מכיר אותו.

<דוד אלל: אני שבע שנים בחברה ופעם ראשונה אני רואה אותו.

<דוד אלל: בחברה הזאת עושים מאתנו עבדים.

<דוד אלל: עבדים.

<דוד אלל: אם אתה לא אומר בוקר טוב נכון – אכלת אותה, אם אתה מתווכח עם הסדרן – הוא מחליף לך אוטובוס.

<דוד אלל: ממרמרים את האנשים.

<דוד אלל: אתה מגיע הביתה, אני אישית, סבא, כבר אין לי חשק להחזיק את הנכדים.

<דוד אלל: אני חתום אצלם על שמונה וחצי שעות, חתום, אבל לא נותנים לי גם את זה.

<דוד אלל: ברגע שאתה עובד פחות משמונה שעות, אתה מפסיד ומקבל רק שש שעות ולא יותר.

<דוד אלל: אתה בא למנהל שם, המנהל שם הוא – אגיד לך את האמת ואני לא מתבייש להגיד – בובה על חוטים.

<דוד אלל: הם אומרים לו מה לעשות.

<דוד אלל: אתה אומר לו שיש לך בעיה – שבור את הראש עם הסדרן.

<דוד אלל: אתה לא אומר נכון שלום – יש לך בעיה.

<דוד אלל: באת עקום לסדרן, אתה אומר לו בוקר טוב – תעלה לאוטובוס הזה.

<דוד אלל: הם עושים לך שם דיקטטורה.

<דוד אלל: ממש דיקטטורים.

<דוד אלל: כך אי אפשר.

<דוד אלל: זה ממש הגיע לסף.

<דוד אלל: אנחנו התארגנו עכשיו לוועד, אנשים צעירים, אבל הם רוצים לבטל את זה.

<דוד אלל: איך פתאום עכשיו נזכרו שהם רוצים את ההסתדרות?

<דוד אלל: למה מחתימים להסתדרות?

<דוד אלל: אם היה רוצה, היה עושה את זה ב-2010.

<דוד אלל: עכשיו הם רוצים את ההסתדרות.

דב חנין: תודה רבה.

דב חנין: עופר.

<עופר בוטל: אני עובד בחברה קצת יותר משלוש שנים.

<עופר בוטל: אני ממארגני ההתארגנות.

<עופר בוטל: בסביבות יולי הצטרפתי לכוח לעובדים והתחלנו להחתים נהגים.

<עופר בוטל: אני יכול לומר שכל ההתארגנות הייתה ממש, כמו שאמרו כאן, לאט לאט.

<עופר בוטל: הכול הלך לאט.

<עופר בוטל: הכול היה תהליך איטי.

<עופר בוטל: זה להחתים עובד, עובד, עובד, עובד, זה לשכנע, זה להסביר.

<עופר בוטל: ביום שהתחילו להכניס – אולי אחרי כחודש – את ההסתדרות, כל התהליך הזה של ההחתמות אצלם נעשה מהיר.

<עופר בוטל: זאת אומרת, הם התחילו להכניס אנשים אליהם למשרד, אם זה למשרד של מנהל הסניף ואם זה למשרד של הסדרנים.

<עופר בוטל: היו מושיבים אותם כמו בתיבת נוח שניים-שניים, בזוגות, והיו משכנעים אותם לחתום להסתדרות.

<עופר בוטל: לא יתכן שבא סדרן שהוא נציג ההנהלה ובא נהג ברשות שהוא עובד מול הסדרנים, ובאים כאלה שההנהלה נותנת להם סידורים טובים ומחתימים נהגים להסתדרות.

<עופר בוטל: לא יתכן שההנהלה היא שמייצגת את ההסתדרות כי יש כאן ניגוד אינטרסים.

<עופר בוטל: לא יכול להיות שההנהלה דורשת – ואנחנו יודעים שהיא דרשה – מנהג ברשות ומעוד כמה אנשים שיפעלו להקמת ועד דרך ההסתדרות.

<עופר בוטל: זה לא יתכן.

<עופר בוטל: זה דבר שהוא לא תמוה כי אנחנו יודעים שזאת הצגה אחת גדולה.

<עופר בוטל: כולנו יודעים שזאת הצגה.

<עופר בוטל: הבעיה היא שהרבה נהגים אצלנו מפחדים.

<עופר בוטל: מעבר לזה, מעבר לאלה שקיבלו סידורים טובים, קיבלו את הרכב הביתה – יש כאלה שגם קיבלו את האוטובוס הביתה למרות שאני לא יודע אם זה מותר על פי חוק לתת לנהג בתחבורה ציבורית לקחת את האוטובוס הביתה.

<עופר בוטל: נתנו להם סידורים של 12 שעות.

<עופר בוטל: יש נהג שהיה אמור לשבות אתנו וממש יום לפני השביתה הוא אמר לי שנתנו לו סידור של 12 שעות והוא לא שובת כי קיבל מה שהוא רצה.

<עופר בוטל: לא רק זה.

<עופר בוטל: יש הרבה שבלב ובנשמה מאמינים בדרך שלנו אבל הם מפחדים.

<עופר בוטל: כאשר עומד מולם נציג של ההנהלה – אם זה סדרן – והם יודעים שהוא יכול לפגוע בזכויות שלהם, הם מפחדים.

<עופר בוטל: יש כאלה שלא מוכנים להילחם.

<עופר בוטל: תן להם לעשות את העבודה וללכת הביתה, ויש הרבה כאלה.

<עופר בוטל: אני רוצה גם לחדד את מה שנאמר כאן על הנהלת סופרבוס.

<עופר בוטל: מהיום שאנחנו הגשנו את הטפסים ועד היום, ההנהלה מתעלמת מאתנו.

<עופר בוטל: זאת לא רק התעלמות אלא זה גם זלזול בעובדים.

<עופר בוטל: אנחנו הגשנו 314 טפסים של נהגים שרוצים שינוי בחברה.

<עופר בוטל: החברה עד היום התעלמה מאתנו וגם בעצם זה שהיום היא לא הגיעה לדיון הזה שהוא דיון חשוב בעינינו, זה מעיד על זלזול עמוק בנהגים וגם בוועדה, גם באנשים שיושבים כאן אתנו.

<עופר בוטל: הם היו צריכים לשלוח לא נציג אלא היו צריכים לשלוח מישהו שהוא בכיר יותר.

<עופר בוטל: בליליוס היה צריך להגיע, אייל היה צריך להגיע.

<דוד אלל: אחד הבעלים.

<עופר בוטל: אנחנו הרי נפגשים בשטח והם מדברים אתנו.

<עופר בוטל: אז למה לא יבואו סביב שולחן עגול וידברו אתנו?

<עופר בוטל: למה רק בשטח?

<עופר בוטל: אני יודע על נהגים – אני יכול לספר – רבים שמתנכלים להם כרגע.

<עופר בוטל: אני יכול לתת דוגמה מאתמול.

<עופר בוטל: נהג שנתנו לו סידור של פיצול, מ-6:30 בבוקר עד 9:30, הוא עובד שלוש שעות, הוא הולך הביתה וחוזר בשעה 1:30 והולך בסביבות 8:00 בערב.

<עופר בוטל: על זה הוא לא מקבל תגמול פיצול.

<עופר בוטל: זה נקרא ראש בוקר.

<עופר בוטל: על כל פיצול כזה מגיע לו כסף.

<עופר בוטל: הוא בא לעבודה, חוזר הביתה, עוד פעם בא לעבודה – ארבע פעמים הוא עושה את הדרך והוא לא מקבל על זה שקל.

<עופר בוטל: גם את הפיצוי שמגיע לו בגין הפיצול, גם אותו הוא לא מקבל.

<עופר בוטל: מי שמשבץ את הסידורים אומר לו: תשמע, אנחנו הבאנו אותך לשלוש שעות, אבל המשמרת השנייה שאתה עושה, היא לא עוברת את השמונה שעות ולכן לא מגיע לך פיצוי.

<עופר בוטל: בן אדם שקשה לו להתעמת עם ההנהלה, הוא מקבל את זה כמו שזה.

<עופר בוטל: הוא לא מדבר.

<עופר בוטל: הוא פנה אלי ואני פניתי לכוח לעובדים וניסינו לטפל בזה אבל בינתיים זה לא עוזר.

<עופר בוטל: יש הרבה מקרים כאלה כאשר מתנכלים לנהגים בגלל שהם הצטרפו לוועד.

<עופר בוטל: הרבה מאלה שחתמו להסתדרות, אלה אנשים שהשפיעו עליהם ואפילו לא באיום מפורש אלא באיום עקיף.

<עופר בוטל: זה שיושב מולך, הנציג של ההנהלה ואומר לך תחתום, תחתום, תחתום, זאת בעיה.

<עופר בוטל: יש כאן בחור שאמר לו הסדרן, בוא תחתום להסתדרות והוא אמר לו, לא, אני בכוח לעובדים, אמר לו הסדרן: טוב, תדע שזה הדדי.

<עופר בוטל: הוא גם יכול להעיד על כך בעצמו.

<יהושע נמשי: יותר מזה.

<יהושע נמשי: הוא אמר לי: אתה לא חייב לי משהו?

<יהושע נמשי: אמרתי לו, לא זוכר שאני חייב לך משהו.

<יהושע נמשי: הוא אמר לי: באמת?

<יהושע נמשי: אתה לא זוכר?

<יהושע נמשי: אמרתי לו שאני לא זוכר.

<יהושע נמשי: הוא אמר לי: להסתדרות, בוא תחתום לי.

<יהושע נמשי: במלים האלה הוא אמר לי.

<יהושע נמשי: הוא אומר לי: אתה יודע שזה הדדי.

דב חנין: תציג את עצמך?

<יהושע נמשי: מסניף בית שמש.

<יהושע נמשי: היה עוד מקרה שעוד סדרן מהפנימי פנה גם הוא אלי ואמר לי בוא תחתום.

<יהושע נמשי: אמרתי לו, לא, אני לא רוצה לחתום, אני חתום לכוח לעובדים ואני שייך לשם.

<יהושע נמשי: הוא אמר לי: אתה לא חושש למקום העבודה שלך?

<יהושע נמשי: אני הגשתי תצהירים ורק צריך לחתום עליהם.

<עופר בוטל: האוטובוסים עליהם אנחנו נוהגים, רובם הם לא תקינים.

<עופר בוטל: בזמנו היינו עובדים על וולבו.

<עופר בוטל: האוטובוסים היו ישנם אבל איכשהו הסתדרנו אתם.

<עופר בוטל: מבחינת נוחות הנהג היו נוחים לנהג.

<עופר בוטל: מבחינה בריאותית היו פחות כאבי גב אבל עדיין אוטובוסים ישנים.

<עופר בוטל: הם הביאו אוטובוסים סינים והאוטובוסים האלה פשוט קטסטרופה.

<עופר בוטל: אני יכול להעיד על כך.

<עופר בוטל: קודם כל, יש להם המון תקלות.

<עופר בוטל: היכן שהנהג יושב, כל הסביבה, יש הרבה נהגים שמתלוננים על כאבי גב.

<עופר בוטל: האוטובוסים האלה מתפרקים.

<עופר בוטל: אני יכול להעיד שבאוטובוס החדש יש מעלי מכסה כזה, ארגז, באמצע הנסיעה כשאני עמוס עם נוסעים, זה נפל לי על הראש.

<עופר בוטל: האוטובוסים האלה מתפרקים, הם מתחממים, נתקעים, יש כאלה שגם נשרפו.

<עופר בוטל: לפעמים יש תקלות באוטובוסים של מעצורים ואתה בא לעבודה וסדרן אומר לך תעלה על האוטובוס, אתה אומר לו שיש תקלה בברקס או שיש תקלה בכריות האוויר, הוא מחליף לך אוטובוס וגם האוטובוס השני לא תקין, הוא מחליף לך וגם האוטובוס השלישי לא תקין ואז הסדרן רב אתך ואחר כך, אחרי שהנהג רב עם הסדרן, שולחים אותו, את הנהג, לשימוע אצל אייל ומפטרים אותו.

<עופר בוטל: יש לנו אחד כזה, קוראים לו חדד.

<עופר בוטל: פיטרו אותו בגלל שהוא רב עם הסדרן בגלל שהוא עלה על שלושה אוטובוסים ושלושתם לא היו תקינים.

<עופר בוטל: הסדרן הכריח אותו לעלות והוא לא רצה לעלות.

<עופר בוטל: הוא זרק לו את הסידור ובגלל זה פיטרו אותו.

<עופר בוטל: הוא רב עם הסדרן.

<עופר בוטל: זה גם סדרן בעייתי, בלי שום קשר, הוא אחד שמתעצבן מהר והרבה לא מסתדרים אתו.

<עופר בוטל: אבל במקרה הספציפי הזה, פיטרו את הנהג על לא עוול בכפו.

<מאהר זענין: במקרה של מוטאס אל חדאר, הוא הקליט את המנהל שלו ואמר לו שהאוטובוסים לא תקינים, אמר לו, תיסע, אין לנו אוטובוסים.

<מאהר זענין: כל הדיבורים האלה שהיה עם המנהל שלו, היו מוקלטים.

<מאהר זענין: כשהוא הלך לאדון אייל וקס והשמיע לו את ההקלטות האלה, אמר לו שאתה עכשיו מפוטר ואני לא יכול להחזיק אותך כי אולי אתה גם מקליט אותי ואחר כך תהיה בעיה.

<מאהר זענין: לכן הם פיטרו אותו.

<דוד אלל: היושב ראש, בקיצור, שם זאת דיקטטורה.

<דוד אלל: ממש דיקטטורה.

דב חנין: גברת אבירם, אני רוצה לשאול אותך קודם כל אם את ערה לטענות המאוד מאוד קשות שאנחנו שמענו כאן על האוטובוסים.

<נעה אבירם: קודם כל, לגבי האוטובוסים עצמם, שוב, לא אגיד כמובן שכל האוטובוסים עוברים תקינה של משרד התחבורה - - -

דב חנין: זאת לא תשובה מעניינת.

דב חנין: הנהגים שנמצאים בשטח אומרים שזאת בעיה.

<נעה אבירם: אני אגיד שהטענות הספציפיות האלה לא הגיעו אלינו.

<נעה אבירם: ככל שיגיעו אלינו, נוכל להיכנס לבדיקה מעמיקה.

<נעה אבירם: זאת פעם ראשונה שאני שומעת את הטענות האלה.

<קריאה: כולם יודעים את זה.

דב חנין: חברים, סליחה, אנחנו כאן בדיון מסודר.

דב חנין: אני מבקש מכם, הנציגים שנשמעו כאן – אני מדבר כרגע על הנושא של האוטובוסים – לרכז את כל הטענות האלה בצורה מרוכזת ולהעביר את הדברים במהירות למשרד התחבורה.

דב חנין: אלה טענות מאוד מאוד קשות.

דב חנין: אלה דברים אי אפשר לעבור עליהם לסדר היום, בוודאי עניינים של ברקסים.

דב חנין: חס וחלילה, אני לא רוצה לחשוב מה יקרה אם חס וחלילה תהיה איזושהי תקלה ואנשים ייפגעו.

דב חנין: אנחנו מבקשים ממשרד התחבורה לבדוק את הנושא הזה של האוטובוסים במהירות המרבית.

דב חנין: אני אאפשר לעוד מישהו מכם לומר משפט אחד או שניים כי אנחנו חייבים להתקדם בדיון.

דב חנין: אם למישהו יש משהו נוסף.

<פיראס יגמור: אני עובד כנהג בחברה במשך חמש שנים.

<פיראס יגמור: אני מדבר על עצמי כנהג כולם כאן כמוני.

<פיראס יגמור: אנחנו מרגישים בחברה שאנחנו עובדים כמו מכונה.

<פיראס יגמור: לתת סידור בבוקר, לצאת לעבודה, אתה לא צריך לדבר, אתה לא צריך שום דבר.

<פיראס יגמור: מה שאנחנו מבקשים – לא, לא, לא, אין, נבדוק את זה.

<פיראס יגמור: בקשר לסידור עבודה.

<פיראס יגמור: כשיש חגים, אנחנו לא קמים מהכיסא.

<פיראס יגמור: אני עובד על קו 189 במשך חמש שנים, אין שם שירותים.

<פיראס יגמור: אתמול הייתי בבדיקת אולטרסאונד, יש לי בעיה עם הכליות בגלל שאין לנו מקום ללכת לשירותים.

<פיראס יגמור: אני בן אדם שמתבייש לעשות את זה על הגלגלים אבל יש נהגים שעושים את זה.

<פיראס יגמור: אני לא יודע איך.

<פיראס יגמור: אני לא עושה את זה כי אני לא יכול לעשות את זה.

<קריאה: אין ברירה אחרת.

<פיראס יגמור: נכון.

<קריאה: כולם עושים את זה.

<פיראס יגמור: כן, הרוב עושה.

<פיראס יגמור: לגבי האוטובוסים.

<פיראס יגמור: ארבע שנים עבדתי על וולבו והעבירו אותו לאוטובוס הסיני בלי להגיד שום דבר.

<פיראס יגמור: פתאום בא הסדרן בבוקר, יש לך אוטובוס אחר.

<פיראס יגמור: בסדר, זה אוטובוס שהחברה הביאה ואני לא יכול להתנגד אבל קשה לעבוד עם האוטובוס הזה.

<פיראס יגמור: אני סובל מכאבים בגב.

דב חנין: אמרנו שאת נושא האוטובוסים נבדוק.

<מיכאל ואקנין: רציתי להוסיף משהו האש"ל.

<מיכאל ואקנין: אנחנו מקבלים 15 שקלים ביום עבור אוכל.

<מיכאל ואקנין: בדוח שעות האחרון שקיבלתי נוכחתי לדעת שלא קיבלתי את האש"ל שלי.

<עופר בוטל: אנחנו לא מקבלים אש"ל.

<עופר בוטל: איזה אש"ל אנחנו מקבלים?

<מיכאל ואקנין: אתה מקבל 15 שקלים ביום.

<מיכאל ואקנין: אנחנו בסניף מקבלים.

<עופר בוטל: רק אם אתה עובד שמונה שעות.

<קריאה: לא.

<קריאה: רק אם אתה הולך למסעדה שהם קבעו.

<דוד אלל: אצלנו זה שונה.

<מיכאל ואקנין: ראיתי בדוח שעות שלי שהיו כמה ימים בהם לא קיבלתי את האש"ל שלי.

<מיכאל ואקנין: פניתי למנהל, למי שצריך, ושאלתי למה.

<מיכאל ואקנין: אז הבהירו לי שאין לי יום עבודה ולכן נשלל ממני האש"ל.

<מיכאל ואקנין: אמרתי להם שזה לא באשמתי שנשלל ממני יום העבודה.

<מיכאל ואקנין: אני באתי לעבוד כאן

<מיכאל ואקנין: את המשרה המלאה שאני צריך לעבוד ואם אתם נתתם לי לעבוד פחות מיום העבודה שלי ושללתם לי גם את האש"ל, עם כל הכבוד לכם, אני בשבע השעות או בשש השעות שאני עובד, אני עדיין אוכל ולא צם.

דב חנין: תודה אדוני.

דב חנין: מר תג'ר.

<עופר תג'ר: קודם כל, שלום לכולם.

<עופר תג'ר: לאור מחול השדים שמצטייר כאן, אני רוצה להבהיר כמה דברים.

דב חנין: לא, לא מצטייר כאן מחול שדים.

דב חנין: יש כאן אנשים שמשמיעים טענות.

דב חנין: אני רוצה לשאול אותך היכן נמצא מר בליליוס יושב ראש הדירקטוריון שלכם ומר וקס המנכ"ל?

<עופר תג'ר: אלי ואייל, בהמשך לייעוץ המשפטי שהם מקבלים, הודיעו גם לכבודו, גם ללשכה וגם לוועדה, שהם לא יגיעו.

דב חנין: למה אתה מגיע?

<עופר תג'ר: אני מגיע משני טעמים.

<עופר תג'ר: קודם כל, כי אנחנו מכבדים את הוועדה.

דב חנין: למה הם לא מכבדים את הוועדה?

<עופר תג'ר: בהמשך לייעוץ המשפטי שהם מקבלים.

דב חנין: מה זה בהמשך?

דב חנין: לא הבנתי את הייעוץ המשפטי.

דב חנין: אני לא יודע, יש לכם בעיה עם הייעוץ המשפטי.

דב חנין: אני עוד לא שמעתי מעולם חוצפה כזאת של להסביר לוועדה של הכנסת שאנשים לא יכולים להגיע בגלל איזושהי בעיה משפטית.

דב חנין: שיבואו לכנסת ויגידו שיש לנו קושי, אנחנו לסוגיה מסוימת לא יכולים להתייחס בגלל ייעוץ משפטי.

דב חנין: מה החוצפה הזאת?

<עופר תג'ר: אוקיי.

דב חנין: אני מתפלא מאוד על העמדה.

דב חנין: אני מכבד את כל החברות ובוודאי מכבד את חברת סופרבוס, אבל זאת עמדה שהיא פשוט בלתי מתקבלת על הדעת.

דב חנין: צריך להגיע לוועדה.

דב חנין: אם יש סוגיה מסוימת שאתם חושבים שיש איזשהו קושי משפטי – אגב, אני כמשפטן קצת מופתע לשמוע את הטענות האלה אבל אני מכבד כל טענה – יבואו, יגידו שהיבט כזה או היבט אחר, אני לא יכול להידרש אליו מכיוון שיש לי ייעוץ משפטי שאוסר עלי לדבר על זה בכנסת.

דב חנין: טענה מוזרה אבל הדרך לעשות את זה היא לבוא לכנסת ולהגיד את זה ולא להימנע באופן חד צדדי מלהתייצב בפני ועדה של הכנסת.

דב חנין: הכנסת היא ביטוי של הריבונות של מדינת ישראל ועם כל הכבוד לחברות תחבורה ציבורית, ויש לי הרבה כבוד לחברות האלה, הן לא מעל המדינה והן לא מעל הכנסת והן לא יכולות להחליט מה יהיה ומה לא יהיה.

דב חנין: אני מבקש קודם כל שתעביר את הביקורת החריפה הזאת גם ליושב ראש הדירקטוריון מר בליליוס וגם למנכ"ל החברה.

דב חנין: אני חושב שהעמדה שלהם היא פשוט בלתי מתקבלת על הדעת.

דב חנין: אדוני רוצה להתייחס לגופו של עניין?

דב חנין: בבקשה, בקצרה.

<עופר תג'ר: אני רוצה קודם כל להבהיר באופן חד משמעי שחברת סופרבוס פועלת אך ורק בהמשך ישיר לחוק.

<עופר תג'ר: היא לא פועלת כנגד החוק.

דב חנין: זה לדעתו.

דב חנין: אתם לא צריכים להגיב.

<עופר תג'ר: אני אומר את מה שמצייר את העובדות בשטח.

דב חנין: חברים, הוא אומר את דעתו.

דב חנין: הוא לא אומר את דעתכם.

<דוד אלל: אבל הוא לא מכיר אותנו.

<דוד אלל: הוא לא יודע מי אנחנו.

דב חנין: בסדר.

דב חנין: הוא אומר את דעתו.

דב חנין: הוא הגיע לכאן כדי לומר את דעתו והוא יאמר את דעתו אבל בקצרה.

<עופר תג'ר: בהמשך לכל ההאשמות ששמענו כאן על ארגון כזה או אחר שהחברה משתייכת.

<עופר תג'ר: החברה לא משתייכת לשום ארגון.

<עופר תג'ר: לא היה ולא נברא.

דב חנין: סדרנים לא מחתימים?

<עופר תג'ר: לא.

<קריאה: מחתימים.

<קריאה: יש עדויות.

דב חנין: אדוני יכול להתחייב כאן בשם הנהלת החברה, אתה מייצג את הנהלת החברה, ראשית, שסדרנים לא מחתימים, ושנית, אם סדרנים כן החתימו או סדרנים כן מחתימים, הנהלת החברה תבדוק את העניין ותפסיק את ההתנהלות הפסולה הזאת.

<עופר תג'ר: בהחלט.

דב חנין: תודה רבה.

<עופר תג'ר: דבר נוסף אני רוצה לומר הוא שנשמעו כאן כל מיני טענות שאין להן שחר.

<עופר תג'ר: מעבר לזה, חברת סופרבוס הודיעה באופן חד משמעי לכל העובדים, גם בכתובים, שהחל מה-1 בחודש שכרם יעלה בעשרים אחוזים ויעודכן ל-39 שקלים לשעה.

<עופר תג'ר: דבר שני.

<עופר תג'ר: החברה אמרה והצהירה באופן חד משמעי שלא משתמע לשתי פנים שהחברה לא נגד ועד עובדים אלא להפך, היא תשב עם ועד העובדים ובתנאי שיוכר כחוקי ושיבטא את כלל העובדים.

<עופר תג'ר: אין לנו העדפה כזו או אחרת.

<עופר תג'ר: מי שיחליט איזה ועד יהיה בחברה, אלה אך ורק עובדי החברה.

דב חנין: אני מברך על האמירה הזאת.

דב חנין: זאת אמירה חשובה.

דב חנין: מי שקובע מי מייצג את העובדים אלה אך ורק העובדים.

דב חנין: כך קובע החוק.

<עופר תג'ר: חד משמעית.

דב חנין: ואני מברך על כך שגם הנהלת החברה מסכימה לעיקרון הזה.

דב חנין: אגב, הדרך לטפל בעניין הזה היא מאוד מאוד קצרה ופשוטה.

דב חנין: צריך באופן מידי להתחיל מהלך של בדיקת יציגות.

דב חנין: יש את עורכת הדין מרב הלוי ואני פונה לשני הצדדים, למי שמייצג את הוועד ומי שמייצג את החברה.

דב חנין: נמצא כאן נציג משרד הכלכלה?

<אבראהים כילאני: כן.

דב חנין: אדוני, בוקר טוב.

דב חנין: אני מבקש שתזמנו בדחיפות – אנחנו כאן נמצאים במצב שבו אנחנו כוועדת התחבורה הציבורית מוטרדים לא רק מהמצב של הנהגים, מאוד מוטרדים מהמצב של הנהגים כי הם הבסיס של התחבורה הציבורית, אבל גם מוטרדים מהפגיעה בשירות.

דב חנין: קטסטרופה.

דב חנין: אנחנו מדברים על אזור בית שמש, אזור עפולה וכולי.

דב חנין: אי אפשר להשאיר את המצב בבלגן כזה.

דב חנין: אני מבקש שעורכת הדין הלוי מיד תזמן את כל הצדדים לתהליך של בדיקת יציגות והעניין הזה יסתיים.

דב חנין: אין כאן שום סיבה למשוך את זה אפילו יום אחד נוסף אלא לטעמי זה צריך לקרות מחר בבוקר.

דב חנין: בסדר?

<אבראהים כילאני: בסדר.

דב חנין: אני מבקש, אם תוכלו לשלוח לוועדה עדכון שהתהליך הזה התחיל, שהוזמנו הנציגים, נעשתה בדיקת היציגות ואנחנו התקדמנו צעד אחד קדימה.

<אבראהים כילאני: אני רוצה להעמיד את הדברים על דיוקם.

<אבראהים כילאני: משרד הכלכלה לא בודק את היציגות.

<אבראהים כילאני: המעסיק צריך להכיר ביציגות של העובדים וככל שהוא מתנגד, יש אפשרות לפנות לבית הדין בעניין הזה כדי שיחייב את המעסיק להכיר בהתארגנות של העובדים.

דב חנין: מה התפקיד של עורכת הדין הלוי?

<אבראהים כילאני: היא הממונה על יחסי עבודה.

<אבראהים כילאני: היא עוסקת ביישוב סכסוכי עבודה.

<אבראהים כילאני: אכן הוגשה הודעה על סכסוך עבודה והממונה הראשי על יחסי העבודה, מר שלמה יצחקי, הוא זה שניהל הליך של תיווך אבל כרגע התיווך לא צלח.

<אבראהים כילאני: באפשרות הממונה לזמן את הצדדים, ובהסכמתם, לפגישת תיווך מחודשת.

דב חנין: אני מבין מהוועד שהם מוכנים לפגישה כזאת.

דב חנין: אני מבין מנציג ההנהלה שהם מוכנים לפגישה כזאת.

דב חנין: אני מבקש שהפגישה הזאת תיעשה באופן מידי.

<עופר תג'ר: חשוב לציין שפגישה כזאת כבר נעשתה בעבר במשרד הכלכלה.

<עופר תג'ר: ביקשו שם כדי לבדוק את היציגות של ארגון כוח לעובדים תקופת זמן נוספת של עוד שבוע ימים והארגון סירב לזה ויצא לשביתה.

<אסף בונדי: סלח לי אדוני, נאמרים כאן דברים שהם פשוט לא אמת בלשון המעטה.

דב חנין: אנחנו הרי בוועדה הזאת לא נוכל לברר את העובדות לעומק.

דב חנין: אני קובע כעיקרון.

דב חנין: כיוון שכולם כאן מסביב לשולחן מסכימים שייעשה מהלך נוסף שאדוני קורא לו תיווך, מבחינתי הוא סוג של בדיקת יציגות ראשונית, על ידי משרד הכלכלה, אנא תעשו את זה שוב מחר בבוקר.

דב חנין: אנחנו מדברים על התארגנות שלכאורה על פני הדברים הגישה טפסים, הגישה חתימות, לכאורה אין כאן בעיה.

דב חנין: אני חושב שהעמדה של משרד הכלכלה בעניין הזה, ולו עמדה פרלימינרית, היא מאוד מאוד חשובה כדי שפשוט הבלגן הזה שאנחנו נמצאים בו יסתיים ותהיה איזושהי תמונה יותר בהירה של היכן אנחנו עומדים.

<דוד אלל: אדוני, אני רוצה לחדד משהו קטן.

<דוד אלל: ה-39 שקלים שאנחנו מקבלים ב-1 לינואר, זה לא מעבר.

דב חנין: אני אתייחס לזה בסיכום.

<אבראהים כילאני: נאמרו כאן דברים על התערבות המעסיק בהתארגנות העובדים.

<אבראהים כילאני: אני רק רוצה לציין שהחוק הישראלי מקנה הגנה מלאה להתארגנות עובדים ואסור על מעסיק להתערב בכל דרך שהיא בניסיון העובדים להתארגן.

<אבראהים כילאני: מדובר בעבירה פלילית.

<אבראהים כילאני: ככל שתוגש תלונה למשרד הכלכלה, יש לנו סמכות לאכוף את התערבות המעסיק בניסיון ההתארגנות של העובדים.

דב חנין: בעניין הזה אני רוצה לומר דברים מאוד ברורים.

דב חנין: תודה אדוני נציג משרד הכלכלה.

דב חנין: אתה הבהרת את המצב המשפטי.

דב חנין: הייתי מאוד שקט בישיבה אבל נשמעו כאן דברים מאוד קשים וחמורים.

דב חנין: אנחנו כמובן כוועדה לא יכולים לבדוק את הדברים אבל הטענות שנשמעו הן טענות מאוד מאוד קשות ואם אכן הטענות האלה הן נכונות, מדובר בעבירות פליליות.

דב חנין: אסור להנהלה להתערב בהתארגנות עובדים בשום צורה ואופן.

דב חנין: זה מנוגד לחוק.

דב חנין: עובדים מתארגנים או לא מתארגנים, לפי מה שהם רוצים או לא רוצים.

דב חנין: ההנהלה לא יכולה להיכנס לתוך המגרש הזה ולשחק בו.

דב חנין: אנחנו לא נתייחס לטענות האלה כי אנחנו לא גוף של בדיקה, אנחנו לא יכולים לבדוק את הדברים, אבל אני חושב שחשוב להבהיר שאנחנו כוועדה של הכנסת עומדים על זה שהחוק יכובד על ידי כל הצדדים וכל הגורמים המעורבים.

דב חנין: אם וככל שהיו דברים לא תקינים, נמצא כאן נציג ההנהלה, הוא אמר שמבחינתו ההנהלה לא תעשה את זה ולא עושה את זה.

דב חנין: אם קרו דברים כאלה, הם ייפסקו וייעשו כל הצעדים כדי שלא יחזרו חס וחלילה צורות התנהלות כאלה בעתיד וכדומה.

דב חנין: אם לכם יש טענות, הדרך לבדוק אותן היא באמצעות תלונה מסודרת למשרד הכלכלה ואני מציע שתוגש תלונה כזאת, אם אכן יש דברים כאלה.

דב חנין: צריך לפעול באופן חריף נגד מי שעשה דברים שהם בניגוד לחוק, אם נעשו דברים כאלה בפועל.

דב חנין: אדוני רצה להגיד משהו?

<איתי חיים: בוודאי.

<איתי חיים: תודה רבה.

<איתי חיים: אני מארגון נוסעי התחבורה הציבורית בישראל.

<איתי חיים: קודם כל אני רוצה להגיד כאן תודה לנהגים שהם בעצם יזמו את הדיון.

<איתי חיים: אנחנו לא רוצים להיכנס כאן למאבק שבין הנהגים לבין ההנהלה למרות ההבנה שלנו של הצדדים, גם של הנהגים וגם של ההנהלה כי אנחנו באים לייצג את עצמנו כנוסעי תחבורה ציבורית.

<איתי חיים: המצב היום הוא בעייתי.

<איתי חיים: היום אנחנו שבוע לפני יישום הרפורמה במטרופולינים ואנחנו לפני שכר של 39 שקלים, כמו שהבטיח שר התחבורה.

<איתי חיים: התזמון של ההשבתה הוא קצת לא מובן לנו כציבור נוסעים.

<איתי חיים: למה זה קורה עכשיו ולא קצת יותר מאוחר.

<איתי חיים: מדובר כאן בבעיה שהיא בעיה מתמשכת והיא אורכת כבר הרבה מאוד זמן.

<איתי חיים: שוב, אני לא רוצה להיכנס לסוגיה שבין הצדדים.

<איתי חיים: אני כן חושב שאנחנו צריכים ללכת כאן לאיזשהו מהלך של בוררות או שמצד המדינה היא תכפה כאן איזושהי בוררות מאחר ויש כאן מחלוקת שנמשכת הרבה מאוד זמן.

<איתי חיים: שירות התחבורה הציבורית, חייבים להבין שזה שירות שהוא חיוני מאוד למשק.

<איתי חיים: לראיה, משתמשים גם בנהגים וגם בציוד בשעת חירום ואנחנו מבקשים גם ממשרד התחבורה לקדם מהלך בו תיושם בוררות חובה בתחבורה הציבורית ובמקביל לבחון הכרה במקצוע נהג תחבורה ציבורית כענף משקי.

<איתי חיים: תודה.

דב חנין: תודה.

דב חנין: גברתי נציגת משרד התחבורה.

<נעה אבירם: חשוב לי להדגיש שלכל נושא יחסי עובד-מעביד בין החברה לבין העובדים, כמובן שמשרד התחבורה לא צד לעניין ובאופן מפורש כל התערבות של המשרד, התערבות מעשית בשינוים כאלה ואחרים שלא יאפשרו את השביתה, היא כמובן מהווה פגיעה יסודית בזכויות של העובדים.

<נעה אבירם: לכן מבחינת צעדים, להביא חברות אחרות או דברים כאלה, זה כמובן משהו שהמשרד לא יעשה וישמור על זכויות העובדים לפעול בהתאם.

<נעה אבירם: כמובן שגם אין למשרד שום עמדה לגבי מי הגוף שמאגד את העובדים.

<נעה אבירם: כל מה שהוא לרווחתו של הנהג, כמובן הוא חיובי וחיוני כי כולנו יודעים שהנהגים הם בעצם אבן היסוד לשירותי התחבורה הציבורית.

<נעה אבירם: אני כן מצטרפת לדברים של איתי.

<נעה אבירם: היום, כפי שזה נעשה, זה נעשה על גבו של הציבור ואנחנו כן מעוניינים לראות איך פותרים את הבעיה.

<קריאה: את מכירה דרך אחרת?

דב חנין: היא מייצגת את המשרד.

<נעה אבירם: המשרד כשלעצמו משתמש בכלים הקיימים לו כדי לשפר את התנאים.

<נעה אבירם: מדובר על השכר.

<נעה אבירם: הועלתה כאן נקודה מאוד מאוד משמעותית ומאוד מאוד נכונה לגבי תנאים פיזיים, נוחיות ודברים כאלה.

<נעה אבירם: גם כאן המשרד נכנס מול הרשויות המקומיות ובסיוע מפעילים כדי לשפר את התנאים האלה.

<נעה אבירם: הטענות שנשמעו כאן על בטיחות הרכבים, כמו שאמרתי, לא הכרנו אותן.

<נעה אבירם: אלה הן טענות חמורות ואני שוב פונה אליכם - - -

<קריאה: יש צילומים ועדויות.

דב חנין: תעבירו את החומר בצורה מסודרת.

<נעה אבירם: החומר לא קיים אצלנו.

<נעה אבירם: ככל שהוא קיים וככל שהוא יועבר, נוכל לבדוק אותו כי באמת בטיחות היא לפני הכול ומעל לכל.

<נעה אבירם: אני אסיים באמירה ואומר שאנחנו רוצים לראות איך מגיעים כאן להסדרה ולהסכמה לרווחתם של העובדים ולרווחתם של הנוסעים.

דב חנין: תודה.

<אסף בונדי: משפט אחד.

<אסף בונדי: אני רוצה להבין בעקבות דבריה של נציגת משרד התחבורה.

<אסף בונדי: אנחנו פנינו למשרד התחבורה לפני יותר משבוע וביקשנו את תגובתם.

<אסף בונדי: בסניפים רבים קיצצה הנהלת החברה בעשרות אחוזים את היקף הנסיעות בתחבורה הציבורית באופן שפגע בצורה מאוד משמעותית בנהגים ובייחוד בנהגים החברים בכוח לעובדים.

<אסף בונדי: סידורי העבודה של הנהגים נפגעו בעקבות מהלך ההתארגנות וסכסוך העבודה.

<אסף בונדי: פגישה עם מנכ"ל משרד התחבורה נקבעה רק לעוד שבוע, שבעה ימים, שזה המון המון זמן.

<אסף בונדי: למה מנכ"ל משרד התחבורה לא נכנס לעובי הקורה ומבקש את הצדדים אצלו למשרד מיד?

<אסף בונדי: דבר נוסף.

<אסף בונדי: על פי דין, על פי דיני העבודה הקיימים בישראל, חברת תחבורה ציבורית מחויבת בהינתן שביתה לגשת לבית הדין לעבודה ולבקש צו מניעה לשביתה.

<אסף בונדי: היא מספקת שירות ציבורי.

<אסף בונדי: למה משרד התחבורה לא דורש, כמו שדרש מחברת קווים, מחברת אגד תעבורה, לגשת לבית הדין לעבודה?

<אסף בונדי: איפה משרד התחבורה בעניין הזה?

דב חנין: תודה.

דב חנין: גברתי, יש לך תשובה?

<נעה אבירם: אני אגיד שחשוב לזכור שכל חברות התחבורה הציבורית פועלות לפי רישיון ומכוח הסכמים ואין שום שינוי ברישיון שהחברה מחויבת לו.

<נעה אבירם: כל נסיעה שלא מבוצעת, מהווה חריגה מהרישיון וזה הטיפול היסודי.

דב חנין: מחויבת לתת את השירות.

<נעה אבירם: אין שום שינוי, אין שום הקלות.

<נעה אבירם: החברה מחויבת להמשיך ולתת את אותו שירות שהיא נדרשת אליו בין אם הנהגים באים לעבודה ובין אם לאו.

<נעה אבירם: זאת האמירה העקרונית והעשייה העקרונית של משרד התחבורה.

דב חנין: תודה רבה.

דב חנין: אני מאוד מודה לכל אלה שהשתתפו בדיון.

דב חנין: זה היה דיון חשוב.

דב חנין: אני רוצה לנסות לסכם אותו בקצרה כי זמננו תם.

דב חנין: קודם כל, אני רוצה להביע תודה לכם הנהגים ונציגי הנהגים.

דב חנין: תחבורה ציבורית בסופו של דבר בנויה עליכם.

דב חנין: כדי שאתם תוכלו לעשות את עבודתכם לטובת הציבור, ואתם תוכלו לקבל את השכר שלכם, את התנאים שלכם, טוב שאתם מתארגנים כדי גם להשיג שכר יותר ראוי וגם כדי להשיג תנאים שהם מכובדים כי אנחנו כולנו רוצים שתחבורה ציבורית תהיה דבר מכובד וראוי.

דב חנין: המהלך של העלאת השכר ל-39 שקלים לשעה הוא מהלך כללי.

<עופר בוטל: דרך אגב, זה לא מספיק.

דב חנין: יכול להיות.

דב חנין: בהחלט יכול להיות.

דב חנין: יכול להיות שצריך גם לעלות מעבר לסכום הזה אבל קידמנו את הדבר הזה בתיאום עם משרד התחבורה וזה מהלך ארצי חשוב מאוד.

דב חנין: יכול להיות שצריך יהיה להמשיך להעלות אבל אני אומר שקודם כל נגיע למצב של הסטנדרט הזה של 39 שקלים לשעה ואחר כך נראה איך מתקדמים הלאה.

דב חנין: כמובן כל סוגיית התנאים היא סוגיה שאנחנו מטפלים בה.

דב חנין: אנחנו הוצאנו מכתב לשר התחבורה, גברתי, בעקבות הדיון שהיה ב-10 בנובמבר ועדיין לא קיבלנו תשובה.

דב חנין: אני מצפה לתשובה הזאת בקוצר רוח.

דב חנין: התייחסתי לטענות הקשות שנשמעו כאן על התערבות ההנהלה.

דב חנין: אמרתי את מה שאמרתי במהלך הדיון וזה חלק מהסיכום.

דב חנין: אני חייב להגיד לכם שאני מאוד מוטרד ממה שנראה לי באופן מאוד לכאורי – אני לא בדקתי את העובדות לעומק וכדומה – כי אם חס וחלילה זה קורה, זה דבר מאוד חמור.

דב חנין: מצב שהנהלה עושה מהלך של הפרד ומשול בין העובדים כדי ליצור איזושהי התארגנות, ועד שמוקם עכשיו בגלל שהוקם ועד חדש.

דב חנין: אם זה באמת קורה, זה מאוד מאוד חמור וזה מאוד מסוכן.

דב חנין: אני אפנה בנושא הזה ליושב ראש ההסתדרות.

דב חנין: ההסתדרות היא ארגון מאוד מכובד בעיני, אני מאוד מעריך אותו ובוודאי ההסתדרות לא צריכה להיות מעורבת במצב שהמטרה שלו היא למנוע התארגנות של עובדים שכבר התחילה.

דב חנין: להסתדרות יש הרבה דברים לארגן בארץ והיא לא חייבת לארגן ועד דווקא במקום שכבר התחיל להתארגן ועד אחר.

דב חנין: זה נושא שאנחנו נפנה לגביו.

דב חנין: אני רוצה לומר לכם שמבחינתנו כוועדת משנה של תחבורה ציבורית, הנושא של השירותים לאזרחים הוא נושא מרכזי וקריטי.

דב חנין: אם ישנה פגיעה בשירות באיזושהי צורה והורדה בשירות וצמצום בשירות, אנחנו רוצים לדעת על זה.

דב חנין: כמו נאמר כאן על ידי נציגת משרד התחבורה, הדבר הזה הוא בניגוד לתנאי הרישיון.

דב חנין: החברה צריכה לתת לציבור שירות מסוים וזה השירות שהיא חייבת לתת.

דב חנין: נקודה.

דב חנין: אם יש פגיעה בדבר הזה, בגלל סיבה כזאת או אחרת, כמו שאמר כאן מר בונדי, בידי החברה אפשרות לפנות לבית הדין ולעשות כל מיני צעדים אבל היא מבחינתה חייבת לתת לציבור את השירות שהיא מחויבת בו.

דב חנין: אני מאוד מודאג, מאוד מודאג, מהטענה שמשובצים נהגים בניגוד לתקנה 168.

דב חנין: זאת אומרת שיש נהגים שהם עובדים יותר שעות ממה שאנחנו מתירים.

דב חנין: אם יש טענות כאלה, אני מבקש שתפנו אותן גם למשרד התחבורה כי זאת הפרה של כללי העבודה שלנו.

דב חנין: בכלל, העבודה של נהג בתחבורה הציבורית צריכה להיות באופן סביר.

דב חנין: לא פחות מדי אבל גם בטח לא יותר מדי.

דב חנין: כל מיני טענות כאלה על זה שמצד אחד יש אנשים שעובדים מספר כל כך קטן של שעות שזה לא מגיע ליום עבודה, ומצד שני יש אנשים שעובדים ב-אובר, זה לא מתקבל על הדעת וכך לא יכולה להתנהל מערכת של תחבורה ציבורית.

דב חנין: אמרתי במהלך הדיון שמשרד הכלכלה ייזום באופן מידי את הפגישה לבדיקת היציגות אצלו.

דב חנין: בעניין שהזכרתי קודם, אני קורא למשרד התחבורה להעמיק את הפיקוח על נושא שעות העבודה של הנהגים.

דב חנין: אם לכם יש טענות בעניין הזה, אנא תעבירו אותן בצורה מסודרת למשרד התחבורה כי זה דבר שלא מתקבל על הדעת ולא יכול לקרות.

דב חנין: אני אפנה היום למנכ"ל משרד התחבורה ואבקש ממנו להקדים את הפגישה שלו אתכם.

דב חנין: כמו שנאמר כאן ובצדק על ידי נציג ארגון צרכני התחבורה הציבורית, אנחנו עומדים על סף מהלך גדול בתחבורה הציבורית, אנחנו לא רוצים שציבור הנוסעים ייפגע ולכן משרד התחבורה צריך כאן אולי קצת להעלות הילוך ולהיכנס לדברים האלה לעובי הקורה.

דב חנין: אני מאחל לכולנו שהישיבה הזאת תעשה שינוי ואני מאחל לנהגים שתרגישו טוב בחברה, שתרגישו טוב בהתארגנות שאתם מקדמים ושכל השאלות ייפתרו בצורה טובה ושציבור הנוסעים יוכל לנסוע והתחבורה הציבורית תוכל להתקדם קדימה.

דב חנין: תודה רבה לכולכם.

דב חנין: הישיבה נעולה.